
A közigazgatás törvényessége a helyi önkormányzatok törvényességi kontrollja tekintetében

Tanulmányunkban a közigazgatás törvényességének kérdéskörét vizsgáljuk a helyi önkormányzatok törvényességi kontrollja tekintetében. Annak érdekében, hogy minél átfogóbb képet adhassunk jelen intézményről, pályamunkánkat három fő részre bontottuk.
Az első részt nemzetközi kitekintéssel kezdjük, amelyben a Helyi Önkormányzatok Európai Chartáját, majd a törvényességi kontroll külföldi megoldásainak főbb vonulatait mutatjuk be. A nemzetközi megoldások vizsgálata során arra a következtetésre jutottunk, hogy a különböző típus szerinti besorolás ma már csak történeti szempontok alapján lehetséges, a valóságban a modellek egyes elemei rendszerint keverednek egymással.
Dolgozatunk második része visszatekintés a korábbi törvényességi ellenőrzés intézményére, annak főbb jellemzőire, tapasztalataira. A téma feldolgozását 1990-től kezdve végezzük, kezdve a köztársasági megbízott intézményének, ezt követően a fővárosi és megyei közigazgatási (később államigazgatási) hivatalok, végül a regionális közigazgatási hivatalok működésének vizsgálatával. Tanulmányunkban kitérünk a törvényességi ellenőrzés szünetelésének időszakára, az ehhez kapcsolódó egyes alkotmánybírósági döntésekre, illetve az ellenőrzés időszakának gyakorlati problémáira is.
A harmadik részben a hatályos jogforrások alaptörvényi, törvényi és rendeleti szintjének bemutatásán keresztül, a jelenleg működő törvényességi felügyelet kerül vizsgálatunk középpontjába. Célunk a megváltozott törvényességi felügyelet minél sokrétűbb bemutatása, átfogó kép kialakítása az intézményről, ezáltal segítve a szabályozás vitás pontjainak tisztázását, illetve gyakorlati alkalmazása eddigi tapasztalatainak leszűrését.
Konklúzióként megfogalmazzuk, hogy az újonnan bevezetett felügyeleti eszközök megfelelően illeszkednek az önkormányzati rendszerbe, megteremtve ezzel a kormányhivatalok számára a lehetőséget a helyi önkormányzatok törvényességi felügyeletének megfelelő ellátására, a törvénysértések megelőzésére. Mindezek alapján elmondható, hogy a törvényességi kontroll újraszabályozása szükséges volt, hiszen a korábbi ellenőrzési rendszer kevéssé bizonyult alkalmasnak a szükséges feladatok ellátására.



